Ehdotus neuvoston päätös vammaisten oikeuksia koskevan Yhdistyneiden kansakuntien yleissopimuksen ja siihen liittyvän valinnaisen pöytäkirjan allekirjoittamisesta Euroopan yhteisön puolesta /* KOM/2007/0077 lopull. */





[pic] | EUROOPAN YHTEISÖJEN KOMISSIO | Bryssel 27.2.2007 KOM(2007) 77 lopullinen Ehdotus NEUVOSTON PÄÄTÖS vammaisten oikeuksia koskevan Yhdistyneiden kansakuntien yleissopimuksen ja siihen liittyvän valinnaisen pöytäkirjan allekirjoittamisesta Euroopan yhteisön puolesta (komission esittämä) PERUSTELUT Neuvosto on komission suosituksesta valtuuttanut komission neuvottelemaan yhteisön toimivaltaan kuuluvien asioiden osalta vammaisten oikeuksia koskevasta Yhdistyneiden kansakuntien yleissopimuksesta.[1] Neuvottelut käytiin sitä varten perustetussa ad hoc -komiteassa, ja ne saatettiin päätökseen New Yorkissa 14.–25. elokuuta 2006 pidetyssä komitean kahdeksannessa istunnossa. Kyseisessä istunnossa päätettiin täydentää yleissopimusta valinnaisella pöytäkirjalla, joka koskee henkilökohtaisia ilmoituksia ja tutkintamenettelyä. Molemmat asiakirjat hyväksyttiin ad hoc -komitean jatketussa kahdeksannessa istunnossa 5. joulukuuta 2006. YK:n yleiskokous hyväksyi ne molemmat 13. joulukuuta 2006. Kyseiset asiakirjat avataan allekirjoittamista varten New Yorkissa 30. maaliskuuta 2007 alkaen. Neuvosto kehotti neuvotteluohjeissaan komissiota valmistelemaan yhteisön liittymistä yleissopimukseen ja sitä täydentävään pöytäkirjaan. Tämä oli yksi neuvottelujen keskeisiä tavoitteita, sillä yhteisöllä on jo toimivaltaa näiden asiakirjojen eräiden määräysten alalla. Komission käymien neuvottelujen tuloksena yleissopimuksen ja sitä täydentävien pöytäkirjojen luonnoksissa määrätään, että niihin voivat liittyä myös alueellisen yhdentymisen järjestöt kuten Euroopan yhteisö. Myös muut neuvoston neuvotteluohjeissa asetetut tavoitteet näyttäisivät täyttyneen. Komissio on varmistanut, että yleissopimuksen määräykset ovat asiaa koskevan yhteisön lainsäädännön ja oikeuskäytännön mukaisia, esimerkiksi se, miten määritellään syrjintä tai syrjimättömyys työssä. Tässä yhteydessä on syytä huomauttaa, että nykyisin asianmukaisista mukautuksista kieltäytyminen tunnustetaan kansainvälisesti yhdeksi syrjinnän muodoksi. Vammaisuus määritellään tiettyjen kriteerien perusteella, joissa näkyy sekä vammaisuuden sosiaalinen malli että vammaisuuden määritelmää koskeva Euroopan yhteisöjen tuomioistuimen viimeaikainen oikeuskäytäntö (asia C-13/05). Jotkin jäsenvaltiot ovat ilmoittaneet aikovansa allekirjoittaa nämä välineet heti kun ne avataan allekirjoittamista varten New Yorkissa, ja Euroopan yhteisön olisi voitava tehdä samoin. Tämän vuoksi neuvoston puheenjohtajavaltion on nimettävä henkilöt, jotka valtuutetaan allekirjoittamaan Euroopan yhteisön puolesta vammaisten oikeuksia koskeva Yhdistyneiden kansakuntien yleissopimus ja siihen liittyvä valinnainen pöytäkirja. Tämä komission ehdotus neuvoston päätökseksi sisältää yhden ainoan artiklan, jossa annetaan neuvoston puheenjohtajalle toimivalta nimetä henkilöt, jotka valtuutetaan allekirjoittamaan Euroopan yhteisön puolesta vammaisten oikeuksia koskeva Yhdistyneiden kansakuntien yleissopimus ja siihen liittyvä valinnainen pöytäkirja. Ehdotus NEUVOSTON PÄÄTÖS vammaisten oikeuksia koskevan Yhdistyneiden kansakuntien yleissopimuksen ja siihen liittyvän valinnaisen pöytäkirjan allekirjoittamisesta Euroopan yhteisön puolesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 13 ja 95 artiklan yhdessä sen 300 artiklan 2 kohdan ensimmäisen alakohdan toisen virkkeen kanssa, ottaa huomioon komission ehdotuksen, sekä katsoo seuraavaa: (1) Komissio on neuvotellut yhteisön puolesta yhteisön liittymisestä sopimuspuoleksi vammaisten oikeuksia koskevaan Yhdistyneiden kansakuntien yleissopimukseen ja siihen liittyvään valinnaiseen pöytäkirjaan. (2) Neuvottelut on päätetty menestyksekkäästi. Niiden tuloksena laaditut asiakirjat ovat avoinna allekirjoitettavaksi valtioille sekä alueellisen yhdentymisen järjestöille niiden toimivallan rajoissa Yhdistyneiden kansakuntien päämajassa New Yorkissa 30 päivänä maaliskuuta 2007. (3) Jäsenvaltiot ovat ilmoittaneet aikovansa allekirjoittaa nämä välineet heti kun ne avataan allekirjoittamista varten New Yorkissa. Myös Euroopan yhteisön on voitava tehdä samoin. (4) Yleissopimus ja siihen liittyvä valinnainen pöytäkirja olisi allekirjoitettava yhteisön puolesta sillä varauksella, että sopimus tehdään lopullisesti myöhemmin, ON PÄÄTTÄNYT SEURAAVAA: Ainoa artikla 1) Annetaan neuvoston puheenjohtajalle toimivalta nimetä henkilöt, jotka valtuutetaan allekirjoittamaan Euroopan yhteisön puolesta vammaisten oikeuksia koskeva Yhdistyneiden kansakuntien yleissopimus ja siihen liittyvä valinnainen pöytäkirja sillä varauksella, että sopimus tehdään lopullisesti myöhemmin. 2) Yleissopimuksen ja siihen liittyvän valinnaisen pöytäkirjan teksti on tämän päätöksen liitteenä. Tehty Brysselissä […] päivänä […]kuuta […]. Neuvoston puolesta Puheenjohtaja [1] Päätös tehtiin 24. toukokuuta 2004.